Henri Meyer se Blog – Page 4
Ek is goed genoeg…
"I am the prodigal son every time I search for unconditional love where it cannot be found."
― Henri J.M. Nouwen, Return of the Prodigal Son
Hierdie aanhaling uit Henri Nouwen se boek oor die verlore seun het my weer tussen die oë getref. Ek is daai ou. Die een wat altyd aanvaarding soek. Die een wat glo ek is nie goed genoeg nie. Die een wat nodig het om homself altyd te bewys.
Is dit nie maar presies die verlore seun se issue gewees in Lukas 15 nie. Wou hy nie maar die huis verlaat, om te gaan bewys hy kan dit op sy eie maak nie. En o jinne het hy gefaal. Net soos ek.
Ek kyk rondom my en ek sien dieslefde ding in mense rondom my. Ons is almal so. Brenè Brown sê dit is in ons DNA. Dit is vir ons belangrik wat mense van ons dink. Dit is vir ons belangrik wat mense oor ons sê. En dan? Dan jaag ons goed na. Hoeveel keer het ek nie al gedink, "O jinne ek wonder wat gaan die manne sê as met daardie bakkie daar opdaag nie." Of selfs: "My pa gaan my meer liefhê/aanvaar as ek net daardie werk kan kry." Of miskien: "Sy sal meer van my dink as ek net hierdie of daardie kan verander in my lewe." of "Ek kan darem nie so daar opdaag nie."
Die gelykenis van die Verlore Seun leer ons iets ander. Dit leer ons dat daar 'n liefdevolle Vader is. 'n Vader wat ons nie judge nie. 'n Vader wat vir ons wag. Oppad na hom toe dink ek al my speech uit. Maar Hy stel nie belang nie. Hy wil dit nie hoor nie. Hy aanvaar my soos ek is. Presies net soos ek is. Al het ek Hom hoe seergemaak en hoe teleurgestel. Dit is as ek leef met hierdie liefde diep in my hart, dat ek rustig kan raak. My Vader het my lief, ek hoef nie die heeltyd te probeer om dit te bewys nie. Nie aan Hom nie, nie aan mense nie. Nie aan my aardse pa nie, nie aan my vrou of man nie. Ek is goed genoeg vir God. Meer as goed genoeg.
Ek sal baie maal vir mense sê ons moet ons hart vir Jesus gee. Maar, toe dink ek. Hy het eintlik sy hart vir my gegee.
En dit, dit is genoeg…
Jesaja 49:15 (AFR1983). 15Kan 'n vrou haar eie baba vergeet, haar nie ontferm oor die kind wat sy in die wêreld gebring het nie? Selfs al sou so iets kon gebeur, Ek sal jou nie vergeet nie.
Author Henri Meyer (vdm)Posted on August 4, 2019 1 Comment on Ek is goed genoeg…
'n Kosbare Skat…
Jare terug het ek iemand leerken. Sy hele lewe was gefokus op God. Maar, dit was nie altyd so nie. Toe ek hom oorspronklik leerken het was hy nie daar nie. Hy het issues gehad met baie dinge, onder andere dwelms. Sy lewe was maar deurmekaar. En toe… Toe verander alles. Hy word 'n kind van God. 'n Baie passievolle kind van God. dis al waaroor hy gepraat het, dis al wat hy wou doen. Hy was totaal gefokus.
Ek vra hom toe eendag, Drickus; wat het met jou gebeur? En hy sê: "Henri, jy ken mos daai storie wat Jesus vertel het van die man wat die skat in die saailand gevind het? Wel daai man is ek. Ek het die skat gevind. Ek het alles verkoop, net soos daai man, om daardie skat te kan kry. En nou, nou is dit my waardevolste besitting."
Ek dink baie terug aan Drickus (ek dink nie hy sal omgee as ek sy naam gebruik nie). Ek het kontak met hom verloor. Hy was iemand wat die waarde van God se Koninkryk verstaan het.
Iemand sê die week vir my dat al wat sy eintlik wil hê is om gelukkig te wees. Wat is geluk? Wat moet jy doen om waarlik gelukkig op hierdie aarde te wees?
Dink 'n bietjie daaroor? Wat maak my gelukkig? Min dinge? Een ding? Sê nou ek kan 'n boks voor jou neersit en jou vra om jou waardevolste besitting in daardie boks te sit. Maar, dit mag net een ding wees. Wat sal jy daar insit?
Jesus sê: 19"Moenie vir julle skatte op aarde bymekaarmaak waar mot en roes dit verniel en waar diewe inbreek en dit steel nie. 20Maak vir julle skatte in die hemel bymekaar, waar mot en roes dit nie verniel nie en waar diewe nie inbreek en dit steel nie. 21Waar jou skat is, daar sal jou hart ook wees." (Mt 6:19–21)
Author Henri Meyer (vdm)Posted on July 28, 2019 1 Comment on 'n Kosbare Skat…
Author Henri Meyer (vdm)Posted on June 30, 2019 3 Comments on Downward Mobility…
Author Henri Meyer (vdm)Posted on June 1, 2019 3 Comments on Wat 'n God!
Jesus se woorde is partymaal moeilik vir my. Ek het partymaal nie 'n clue wat Hy probeer sê nie.
Hierdie woorde van Hom byvoorbeeld in Johannes 12:24: "Dít verseker Ek julle: As 'n koringkorrel nie in die grond val en sterwe nie, bly hy net een; maar as hy sterwe, bring hy 'n groot oes in."
Dis sy woorde en dan is daar die dinge wat Hy doen en gedoen het. Dis partymaal vir my net so confusing. Wel môre is dit hemelvaartdag. Hoekom het dit gebeur? Hoekom het Jesus in die hemel opgevaar? Vir die eerste keer sien ek die duidelike korrelasie tussen Jesus se hemelvaart en sy woorde oor die koringkorrel wat in die grond val en sterf.
Ek sien die saak so. Of miskien moet ek sê, ek begin die saak so te sien. Want, dis moeilik, confusing, en ek wil dit so graag verstaan, want ek weet dis belangrik. Baie belangrik.
Kom ons sê Jesus het op aarde gebly. Hy het nie gesterf nie, nie uit die dood opgestaan nie en nie opgevaar na die hemel nie. Wel, dit sou eintlik nogal nice gewees het. Hy sou seker êrens in Jerusalem gebly het. Ek sou soontoe kon gaan, in 'n lang ry staan en Hom allerhande dinge kon vra. Wie weet miskien sou Hy selfs vir 'n siekte kon bid. Maar ek dink jy sien saam met my die punt. Dis nie Jesus nie. Hy is groter as dit. Waar is Hy? In Jerusalem? Ja, maar ook hier en daar en orals waar ek en jy kom.
As Jesus nie gesterf het nie, sou Hy seker famous gewees het. Ons sou boeke oor Hom kon lees. Ons sou na 'n museum kon gaan. Wie weet; Hom selfs in persoon kon ontmoet. Maar toe sterf die Koringkorrel. En dit bring 'n groot oes in.
Jesus was 'n mens. Op een plek. Ons kon Hom uitfigure, Hom verstaan. En toe sterf Hy en staan uit die dood op. Hy vaar in die hemel op. Hy word soveel meer as wat Hy was. Hy is nou in alles en alles is in Hom.
Dis nou baie beter. Dis nou baie moeiliker. Want, weet jy hoe lyk sy liggaam nou? Dis ons…
Author Henri Meyer (vdm)Posted on May 29, 2019 May 29, 2019 2 Comments on Hemelvaart…
Author Henri Meyer (vdm)Posted on May 18, 2019 4 Comments on Die liefde vergaan nooit nie….
Die werk van U vingers…
Die laaste tyd gaan dit nogal rof. Dit voel of die lewe die heeltyd houe uitdeel. Harde aanhoudende houe.
Ek gaan ry toe vanoggend kwart voor vyf fiets. My training partner is nie hier nie, so ek was op my eie. Dis donkler daardie tyd van die oggend. Ek ry op 'n grondpad tussen die plase met 'n lig. En toe stop ek. En dit was amazing. Die sterre was so mooi; dit het gevoel of ek hulle een vir een kan pluk. Die melkweg was so helder dat ek gevoel het ek kan daarin gaan swem. Net ek alleen, êrens baie vroeg in die oggend, in die donker op 'n grondpad. En daar daag my opgestane Here op. Vir my. Net vir my…
Ek kyk na die amazing helder sterre bo my en ek dink. Ek dink aan hoe groot God is. Hoe naby Hy is. Hy is net so geweldig soos die maan en sterre en als, maar Hy is baie naby. En ek dink aan Psalm 8. Veral die woorde "Here onse Here, hoe wonderbaar is U naam oor die hele aarde." En ek begin sommer met God te praat oor alles. En ek bid vir my vrou en kinders, en my skoonpa wat so swaar ly.
Kyk net hoe mooi is die woorde van Psalm 8:4–10 (AFR1983)
4As ek u hemel aanskou, die werk van u vingers, die maan en die sterre waaraan U 'n plek gegee het,
5wat is die mens dan dat U aan hom dink, die mensekind dat U na hom omsien?
6U het hom net 'n bietjie minder as 'n hemelse wese gemaak en hom met aansien en eer gekroon,
7U laat hom heers oor die werk van u hande, U het alles aan hom onderwerp:
8skape en beeste, alles; selfs die diere in die veld,
9die voëls in die lug, en die visse in die see wat die oseane deurkruis.
10Here, ons Here, hoe wonderbaar is u Naam oor die hele aarde!
Author Henri Meyer (vdm)Posted on May 7, 2019 3 Comments on Die werk van U vingers…
Author Henri Meyer (vdm)Posted on May 3, 2019 May 18, 2019 3 Comments on Genade…
Author Henri Meyer (vdm)Posted on April 17, 2019 2 Comments on Paasnaweek…
Jy is God se geliefde…
Ek moet by die Hoërskool gaan open op 'n Maandag oggend. Ek het net 10 minute. En ek voel nog soos 'n middeljarige bles oom ook nog. Ek kan onthou toe ek in die Hoërskool was, niemand is regtig lus vir die Dominee nie. Veral nie op 'n Maandag oggend nie…
Maar tog! Dis so 'n amazing geleentheid. Meer as 'n 1000 kinders. Wat sê mens? Wel ek voel ek wil vir hulle sê hoe lief God ons het. Want sien, dis die een ding wat my die laaste tyd so gedring het. En gedra het.
Ek wil hulle vertel van my fiets ongeluk. (Kyk gerus die vorige Blog) Van hoe God my beskerm het. Hoe lief God my het. Maar waar kom ek daaraan? Ek bedoel nou, dat God my liefhet?
Jesus word gedoop en daar is 'n stem wat uit die hemel kom. Die stem sê: "Jy is my geliefde Seun. Oor Jou verheug Ek My." (Markus 1:11) Dink bietjie daaraan, hoe amazing moet dit nie wees nie. God jou Vader sê dit. Voor al die mense. Wat? Sal ek wil vra. Ek? Vader ken U my? Ek stel teleur, is materialisties, nie altyd eerlik nie, 'n verloënaar. Vader ek dink U het miskien die verkeerde ou beet hier.
Maar dis Jesus onthou. Hy is sonder sonde; die perfekte seun. En ek dink by myself: "maar dis mos nie ek wat daar kniediep in die Jordaan rivier staan nie. Dis Jesus." Maar dis net daar waar Jesus die hele ding op sy kop kom draai. Hy sê; ek en jy; is ook ons Vader se Seun of Dogter. Ons staan ook kniediep daar in die Jordaan. Dieselfde stem praat met my ook.
"Soos die Vader My liefhet, het Ek julle ook lief. Julle moet in my liefde bly. (Johannes 15:9)
God sê: "Jy is my geliefde Seun. Jy is my geliefde dogter. Oor jou verheug ek my. My seun, my dogter. Jy het my nie gekies nie. Jy het nie my liefde vir jou gekies nie. Ek het! Ek is geweldig lief vir jou. Jy is my Seun, jy is my dogter, net soos Jesus."